OBH 2604/2001.
Az állampolgári jogok országgyűlési biztosa általános helyettesének jelentése
Ügyintéző: dr. Fogarassy Edit

Az eljárás megindulása:
	A Budapesti Fegyház és Börtönben szabadságvesztés büntetését töltő panaszos beadványában sérelmezte, hogy a bv. intézetben nem foglalkoztatják, sőt még a befogadási bizottság sem hallgatta meg. Kifogásolta továbbá, hogy nem kapja meg az alapvető tisztasági felszereléseket, és a körletén előfordul, hogy csak napi egy órát vannak nyitva a zárkaajtók.
Az ügyben alkotmányos állampolgári jogokkal összefüggő visszásság gyanújára tekintettel vizsgálatot rendeltem el, melynek keretében a büntetés-végrehajtás országos parancsnokától a panaszban foglaltak megalapozottságának kivizsgálását kértem.

Érintett alkotmányos jogok:
•	Munkához való jog (Alkotmány 70/B. § /1/ bek.);
•	Lehető legmagasabb szintű testi egészséghez való jog (Alkotmány 70/D. § /1/ bek.)

Alkalmazott jogszabályok:
•	1979. évi 11. tvr. a büntetések és az intézkedések végrehajtásáról (Bv. tvr.):
36. § (5) Az elítélt állampolgári jogai a következőképpen módosulnak:
b) a munkához való joga átmenetileg, a munkába állítását akadályozó ok fennállásáig szünetel;
44. § (2) Az elítéltet a büntetésvégrehajtási intézet adottságainak megfelelően kell társadalmilag hasznos munkával foglalkoztatni.
45. § (5) Ha a büntetés-végrehajtási intézet az elítéltet átmenetileg nem tudja munkával foglalkoztatni, és az elítéltnek nincs letétben levő pénze, a büntetés-végrehajtási intézet gondoskodik az elítélt legfontosabb személyi szükségleteire fordítható összegről.
•	6/1996. (VII. 12.) IM redelet a szabadságvesztés és az előzetes letartóztatás végrehajtásának szabályairól: 
30. § (1) Az intézetekben befogadási és foglalkoztatási bizottság (a továbbiakban: befogadási bizottság) működik.
(2) A befogadási bizottság a befogadástól számított nyolc napon belül, az elítélt személyes meghallgatását követően dönt
a) a Bv. tvr.-ben meghatározott szempontok szerinti csoportba sorolásról;
b) a munkahely és a munkakör kijelöléséről;
c) az oktatásban és a képzésben való részvételről.
69. § (1) Az elítéltet - a megyei (fővárosi) intézetek kivételével - az intézet felkészítő részlegében kell elhelyezni, ha a várható szabadulásig legalább egy év van hátra.
(2) A felkészítő részlegben kell elvégezni az elítélt egészségügyi, pedagógiai, munkaalkalmassági és - beleegyezésével - pszichológiai vizsgálatát.
150. § (1) Az elítéltek részére biztosítani kell a tisztálkodáshoz szükséges feltételeket, és meg kell követelni a személyi tisztasági előírások betartását.
(2) Ha az intézet az elítéltet nem tudja munkával foglalkoztatni és annak letéti pénze sincs, a 8. számú mellékletben meghatározott alapvető tisztálkodási cikkeket és felszereléseket a Bv. tvr. 45. §-ának (5) bekezdése szerinti összeg terhére kell biztosítani.

A vizsgálat megállapításai:
	A panaszost 2000. augusztus 14-én szállították át a Budapesti Fegyház és Börtönbe. Abban az időben a fogvatartott szabadulásáig kevesebb, mint egy év volt hátra, ezért nem helyezték felkészítő részlegbe. A nevelő 2000. augusztus 16-án tájékoztatta az újonnan befogadottakat jogaikról, kötelességeikről, ill. a házirendben foglaltakról. A foglalkozáson a panaszos is részt vett. 
A napirend ártelmében a napközben nyitott körletrészen a zárkaajtókat zárva kell tartani az étkezések, a körlet takarítása és a létszámellenőrzések ideje alatt. Előfordul azonban, hogy más időpontban is el kell rendelni az ajtók bezárását, rendkívüli esemény vagy biztonsági intézkedés miatt. Ezeket az eseményeket a körlet szolgálati naplójában rögzítik.
	A BVOP által folytatott vizsgálat megállapítása szerint a panaszost a Budapesti Fegyház és Börtönbe való befogadását követően valóban nem állították a befogadási és foglalkoztatási bizottság elé. Nevelési ill. biztonsági csoportba sorolásáról a meghallgatása nélkül döntöttek, munkába állítására pedig - munkahely hiányában - nem volt lehetőség. A fogvatartott azonban később egyetlen alkalommal sem nyújtott be a munkába állítására vonatkozó kérelmet az intézetben. 
Az országos parancsnok a szabálytalan gyakorlat észlelését követően a befogadási bizottság munkáját meghatározó helyi intézkedés felülvizsgálatára utasította az intézet parancsnokát.
	A fogvatartott 2001. március 21-én kérte, hogy a bv. intézet biztosítsa számára az alapvető tisztasági felszereléseket. A nevelő és a gazdasági osztály munkatársa megtette a szükséges intézkedéseket, a tisztasági cikkek kiosztásával megbízott anyagi főfelügyelő azonban mulasztott, így a panaszos nem kapta meg a kért felszereléseket. Az intézet parancsnoka fegyelmi eljárást indított az ügyben.
Az országos parancsnok - a hasonló esetek elkerülése érdekében - utasította az intézetparancsnokot, hogy vizsgálja felül a nem dolgozó, letéti pénzzel nem rendelkező elítéltek alapvető tisztasági cikkekkel való ellátásának gyakorlatát.
	Vizsgálatom során - a kapott tájékoztatás alapján - megállapítottam, hogy a bv. intézet mulasztása - vagyis, hogy a fogvatartottat a 6/1996. IM rendelet 150. § (2) előírása ellenére nem látták el az alapvető tisztasági felszerelésekkel - visszásságot okozott a lehető legmagasabb szintű testi egészséghez való joggal összefüggésben. A panaszos munkába állítására ugyanakkor nem mulasztás, hanem a munkalehetőség hiánya miatt nem került sor.
A büntetés-végrehajtás országos parancsnoka, ill. a Budapesti Fegyház és Börtön parancsnoka már megtették a szükséges intézkedéseket a hasonló esetek jövőbeni elkerülése érdekében, ennélfogva az országos parancsnok válaszát elfogadom, és a vizsgálatot lezárom.

Budapest, 2001. július 16.

Takács Albert